Alejandro Selkirk
Alejandro Selkirk (španjolski: Isla Alejandro Selkirk) je najveći otok arhipelaga Juan Fernández.

Otok administrativno podpada pod čileansku regiju Valparaíso i provinciju Valparaíso. Sve do 1966. otok se zvao Másafuera (Otok dalje od kopna), a onda ga je čileanska vlada iz komercijalnih razloga prezvala u otok Alejandro Selkirk, iako taj danas slavni škotski mornar Alexander Selkirk nije živio na njemu već na udaljenijem otoku Másatierri (Robinson Cruso). Kako je čitav arhipelag postao poznat po romanu Robinson Crusoe Daniela Defoa, dobio je ime po pravom brodolomcu koji je poslužio Defou kao inspiracija.

Karakteristike 
Otok Alejandro Selkirk ima površinu od 49,5 km², pravilnog je ovalnog oblika, dug je 11 km u smjeru sjever-jug, širok 6 km i vrlo brdovit. Najviši vrh Cerro Cerro de Los Inocentes ima 1650 metara. Obale su mu teško pristupačne, pa nema nijednu poštenu luku. Otok je udaljen oko 850 km od čileanskog kopna i oko 180 km, zapadno od druga dva otoka arhipelaga Robinson Cruso i Santa Clara. Otok je vrlo šumovit, ali vrlo slabo naseljen, na njemu stalno živi tek oko 20 stalnih stanovnika koji se bave ribolovom na jastoge. Otok je kao i cijeli arhipelag vulkanskog porijekla, rezultat erupcije iz podmorske litosferne ploče Juan Fernández.

Klima 
Kao i čitav arhipelag, otok Alejandro Selkirk ima mediteransku klimu sa sušnom sezonom od 4 do 5 mjeseci. U najsušnijem mjesecu 
januaru padne oko 28 mm, a u najkišovitijem junu 173 mm. Prosječna godišnja temperatura je 15 °C, ljeti se temperature penju do prosječnih 18,7 ° C, a zimi padnu do 7,3 °C. Maksimalne temperature ljeti ne prelaze 25 °C u februaru i ne padnu ispod 3 °C u augustu.

Historija 
Otok kao i čitav arhipelag otkrio je 1564. španjolski pomorac Juan Fernández.

Izvori

Vanjske veze 

 Parque Nacional Archipiélago de Juan Fernández 

Otoci u Čileu
Otoci Tihog oceana